Martin Kamen

Martin David Kamen (* 27. august 1913, Toronto, Kanada – † 31. august 2002, Santa Barbara, Kalifornia, USA) bol americký chemik, ktorý sa venoval predovšetkým fyzikálnej chémii a jadrovej fyzike.

Spoločne so Samom Rubenom objavil rádioaktívny izotop uhlíka 14C. Pri bombardovaní hmoty časticami z cyklotrónu vznikali rádioaktívne izotopy prvkov ako 14C. Jeho použitie v biochémii pomohlo objasniť priebeh mnohých reakcií prebiehajúcich v živých organizmoch. Kamen takisto poskytol dôkaz, že kyslík vznikajúci pri fotosyntéze nepochádza z oxidu uhličitého, ale z vody. Tiež študoval úlohu molybdénu pri biologickej fixácii dusíka, biochémiu cytochrómov a ich úlohu pri fotosyntéze a metabolizme, rolu železa v porfyrínových zlúčeninách a výmenu vápnika v rakovinových nádoroch.

Zdroj 

Osobnosti z Toronta
Chemici USA
Absolventi University of Chicago
Členovia American Academy of Arts and Sciences
Členovia United States National Academy of Sciences
Členovia American Philosophical Society